મુખ્ય વક્તાપદેથી રમેશ તન્નાએ જણાવ્યું હતું કે, લોકશાહીમાં પ્રજાની સત્તા હોય એવા પ્રજાસત્તાક દિવસે આપણે આ તારાલક્ષ્મી બાળ પુસ્તકાલયનો હીરક મહોત્સવ ઊજવી રહ્યા છીએ. આ સંસ્થામાં વાંચન થકી બાળકો આગળ વધે, દેશ માટે કાર્ય કરે અને આપણી ગુજરાતી ભાષાને જીવંત રાખે તે માટે પ્રયાસ થાય છે. દરેક ગામમાં મંદિર હોય તે જ રીતે દરેક ગામમાં એક પુસ્તકાલય અવશ્ય હોવું જોઈએ, જેથી સમાજમાં વાંચનનો વ્યાપ વધે અને સંસ્કારનું સિંચન થાય. આપણે સમાજમાં એક નવી શરૂઆત કરવી જોઈએ. જ્યાં પણ જઈએ ત્યાં પુસ્તક ભેટ આપવાં જોઈએ. પુસ્તકોના વાંચવાથી સ્નેહભાવ પ્રગટે છે, સ્ત્રી-પુરુષમાં સંવેદના વધે છે. પુસ્તકો બચાવી આપણે આપણી ભાષા-સંસ્કૃતિ બચાવી રહ્યા છીએ.